Ma d ayen yeɛnan tasleḍt i tririt n Smaɛil Sɛid Lḥaǧ ɣef udiwenni i s-nexdem, netta i d-yerran ɣer teqbaylit annuɣ yettembiwilen Qezbul 02, iban-d d akken ttexmam-is icudd aṭas ɣer lebɣi n usnerni n tutlayt d yedles amaziɣ, imi yettwali d akken tutlayt n teqbaylit tezmer ad texdem ayen xedment tutlayin nniḍen, imi s leqdicat yecban wigi ara kemmlen abrid i d-neǧren imezwura i tutlayt n tmaziɣt. Iswi-ines si tririt n wannuɣ yettembilen Qezbul 02 ɣer teqbaylit, d asekcem n yidelsan iberraniyen ɣer yidles-nneɣ akken ad ten-nissin, rnu ɣur-s aḥraz n wayen i d-yeggran di tutlayt d yedles n tmaziɣt. Ma d asirem-is ad yeqqim d asbeddi n yiwet n tdukla ara yettḥaraben ɣef izerfan n wid i d-yessuqulen isura ɣer teqbaylit, akken ad tesɛu lxedma-agi amkan-is di tmurt-nneɣ, ma d ayen yeɛnan leqdicat i mazal ad ten-yexdem deg uḥric n usuqel n wannuɣen yettembbiwilen ɣer teqbaylit, yessewjad-d annuɣ yettembiwilen “Qezbul 03” d “Pučči 05”.